{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":1,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":10,"n_cols":6,"rows_kept":10,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Nacrt nacionalnog preventivnog programa zaštite oralnog zdravlja za razdoblje od 2025. do 2027. godine"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"UDRUGA POSLODAVACA U ZDRAVSTVU HRVATSKE","Nacionalni preventivni program zaštite oralnog zdravlja za razdoblje od 2025. do 2027. godine",{"$cut":{"chars":23450,"head":"U postupku eSavjetovanja s javnošću o Nacrtu Nacionalnog preventivnog programa zaštite oralnog zdravlja za razdoblje od 2025. do 2027. godine, koje traje od 19. ožujka 2025. godine do 18. travnja 2025. godine, Udruga poslodavaca u zdravstvu Hrvatske iznosi prijedloge zdravstvene ustanove članice, Stomatološke poliklinike Zagreb, kako slijedi:\n\nTematsko područje 1. Prevencija i rano otkrivanje oralnih bolesti kod djece i mladih\n\nProgrami prevencije oralnih bolesti (od kojih je najčešća karijes) na nacionalnoj i na lokalnoj razini trebali bi se provoditi na terenu tj. u ustanovama koje pohađaju djeca- vrtićima i školama kako bi se obuhvatila što veća populacija te dobi. Provođenjem prevencije putem nacionalne mreže primarnih doktora dentalne medicine na način da se obuhvaćaju djeca koja dođu u ordinacije nije sveobuhvatan (osim u dva navrata kada djeca dolaze zbog popunjavanja Zubne putovnice) te obuhvaća manji dio djece koji odlazi doktoru dentalne medicine. Pogotovo u predškolskoj dobi broj djece koji ide kod dr.med.dent. je malen te je za provođenje preventivnih programa potrebno odlaziti na teren u dječje vrtiće kako bi se obuhvatila puno veća populacija. Navedeno još više dolazi do izražaja u osnovnoj školi koja je obavezna te je provođenjem preventivnih programa u osnovnim školama obuhvaćena cijela populacije te dobi. Uvijek se postavlja pitanje tko bi bio provoditelj takvih programa koji uključuju odlaske na teren. Teško je obvezati ili motivirati dovoljan broj primarnih dr.med.dent. iz mreže Hrvatskog zavoda za zdravstveno osiguranje (HZZO) koji bi morali odlaziti izvan svojih ordinacija na teren i provoditi preventivne programe. \n\nNa lokalnoj razini u gradu Zagrebu već 18 godina prevenciju karijesa provodi gradska ustanova Stomatološka poliklinika Zagreb. S obzirom da u Gradu Zagrebu živi svaki peti stanovnik Republike Hrvatske, populacija djece obuhvaćena ovim Programom prevencije karijesa nije zanemariva, a svakako je najveća na lokalnoj razini u državi.\n\nOd 2007. godine pa sve do danas u Zagrebu se provodi preventivni program „Program prevencije karijesa djece predškolske i školske dobi u Gradu Zagrebu“ kojeg provode specijalistice dječje stomatologije i medicinske sestre, djelatnice Odjela dječje stomatologije Stomatološke poliklinike Zagreb (SPZ) u suradnji s Gradskim uredom za zdravstvo (sadašnjim Gradskim uredom za socijalnu zaštitu, zdravstvo, branitelje i osobe s invaliditetom) te Gradskim uredom za obrazovanje sport i mlade čime je omogućen odlazak u dječje vrtiće i osnovne škole. \n\nCilj Programa prevencije karijesa djece predškolske i školske dobi je podizanje svijesti o značaju oralnog zdravlja putem edukacije predškolske i školske djece, te svih osoba koje su uključene u brigu o djeci. Usta su ogledalo zdravlja i nema potpunog zdravlja cijelog organizma bez oralnog zdravlja. Osobe koje se brinu za dijete trebaju podučiti djecu mjerama provođenja pravilne oralne higijene te zdravoj, nekariogenoj prehrani. Dobre prehrambene i oralnohigijenske navike usvajaju se upravo u djetinjstvu te je potrebno što ranije uključiti djecu i roditelje u Program prevencije karijesa. Roditelje treba zainteresirati za razvoj zdravog zdravstvenog ponašanja u njihove djece i mijenjanje štetnog zdravstvenog ponašanja te ih motivirati da poboljšaju provođenje oralne higijene u djece. Tako će unaprijediti oralno i ukupno zdravlje svoje djece sprečavanjem karijesa ili barem pravovremenim liječenjem i ublažavanjem njegovih posljedica.\n\nProgram prevencije karijesa sastoji se od dva dijela. Jedan je odlazak na teren u OŠ i dječje vrtiće na području grada Zagreba u kojima se vrši edukacija djece (prilagođena njihovoj dobi), odgajatelja, učitelja, profesora i roditelja o mogućnostima i načinima prevencije karijesa (pravilnom održavanju oralne higijene s demonstracijom pravilnog četkanja zubi, zdravoj nekariogenoj prehrani i značenju redovitih odlazaka doktoru dentalne medicine). Nakon edukacije slijedi pregled zubi sterilnim stomatološkim ogledalcem za svu djecu čiji roditelji potpišu Informirani pristanak. Svaki roditelj dobije pisa"}}]
[2,"IVANA ŠUTEJ","UVOD,\nPrikaz recentnog epidemiološkog stanja","Nedostaju recentni epidemiološki podatci o prevalenciji karijesa kod nas i u svijetu, kao i recentni podatci o KEP indeksu kod nas prema dobnim skupinama."]
[3,"STEFANIJA MIJANOVIĆ","Nacionalni preventivni program zaštite oralnog zdravlja za razdoblje od 2025. do 2027. godine,\n2.1. Preventiva i terapija parodontnih bolesti","bolujem od parodontitisa od moje 14 godine, doktori to tada uopće nisu liječili i za posljedicu imam povlačenje zubnog mesa .S obzirom da imam malu čeljust zubi su zbijeni i onemogućeno je čišćenje intradentalnih prostora. Smatram da bi najbolja prevencija bila korištenje aparatića za ispravljanje zubi kako bi u prvom redu održavala pravilna higijena usne šupljine. Na taj način bi se efikasnije borilo protiv plaka i smanjila bi se mogućnost oboljevanja od paradontoze. S \nobzirom  da je to nemoguća misija u našem državnom dentalnom zdravstvu , mnogi nemaju novaca da to plate u privatnom sektoru, jer takav postupak košta od 2 000-3000 eur ,a nakon što to odradite morate cijeli život ić na kontrole , a i to košta. Možda je lako roditeljima koji imaju 1 ili 2 djece, ali ja ih imam 6 . Vodila sam ih u državnu stomatološku ordinaciju za ugradnju aparatića i da bi ih dobili besplatno ( na račun države) morali su se upisati do 8.god. života kako bi i ako bi dobili aparatić do 18 god. Ni jedno nije uspilo... Nadalje, što se tiče uklanjanja zubnog plaka osobama s parodontozom, nama je to strašno bolno , jer je zub ogoljen ,i prilikom čišćenja plaka trpimo jake i oštre bolove, a da doktori prilikom takve aktivnosti ne daju sredstva protiv bolova. I to je jedan od razloga zašto broj oboljelih od paradontoze raste , jer većina nas nije sklona sadomazohizmu, stati pola sata na zubarskoj stolici i trpiti bolove . Uključite ove dvije stvari kao obavezne ( aparatić i bezbolno čišćenje plaka )  i rješit ćete se bolesti današnjice"]
[4,"IVANA PATARČEC IVANOVIĆ","Nacionalni preventivni program zaštite oralnog zdravlja za razdoblje od 2025. do 2027. godine,\n3.1. Zaštita oralnog zdravlja i rano otkrivanje oralnog karcinoma","\"ako pacijent nije upisan kod doktora dentalne medicine, a na sluznici usne šupljine postoje suspektne promjene, doktor dentalne medicine pacijenta upućuje liječniku obiteljske medicine, s preporukom za daljnje upućivanje specijalistu\" - predlaže se omogućiti doktoru dentalne medicine koji utvrdi suspektne promjene, direktno upućivanje pacijenta specijalistu izdavanjem uputnice, obzirom da su izabrani liječnici obiteljske medicine ionako preopterećeni pa realno postoji mogućnost da neće moći tog pacijenta primiti bez odgode radi izdavanja uputnice te će pacijent zbog čekanja na red odustati od daljnje obrade."]
[5,"BORIS PAŽIN","Nacionalni preventivni program zaštite oralnog zdravlja za razdoblje od 2025. do 2027. godine,\n3.1.1. Prevencija i zaštita oralnog zdravlja osoba treće životne dobi","Formulacija u rečenici \"Ovim nacionalnim programom...\" koja sadrži prevenciju oralnog zdravlja je potrebno izmijeniti u prevenciju oralnih bolesti ili zaštitu oralnog zdravlja.\nNadalje, potrebno je usustaviti stomatološku skrb u smislu vertikalne komunikacije prema domovima za starije i nemoćne od strane vlasnika i osnivača domova kako bi se uklonile administrativne zapreke i ubrzala stomatološka skrb korisnika domova. Svakodnevno se suočavamo s problemom pristupa medicinskoj dokumentaciji u domovima što nas uvelike usporava, većina dobre komunikacije i dobre suradnje je rezultat individualnog entuzijazma djelatnika a ne sustava koji prepoznaje važnost stomatološke skrbi i uklanjanja svih zapreka koji je usporavaju. Primjer dobre prakse koji provodi Stomatološka poliklinika Zagreb treba biti model za nacionalnu razinu u zaštiti oralnog zdravlja osoba treće životne dobi, a dostojanstveno starenje bez boli, s adekvatnom funkcijom mastikacije, fonacije mora biti apsolutni prioritet svih nas."]
[6,"RUŽICA VALENT","Nacionalni preventivni program zaštite oralnog zdravlja za razdoblje od 2025. do 2027. godine,\n3.1.1. Prevencija i zaštita oralnog zdravlja osoba treće životne dobi","3.1.1.\nTočka 2. i  3.  Za sve bolesne nepokretne osobe koje zbog bolesti nisu u stanju doći u stomatološku  ordinaciju potrebno je predvidjeti  da u svakoj Županiji  postoji mobilni stomatološki tim s pripadajućom opremom koji bi došao u kuću bolesne i nepokretne osobe , te učiniti potrebnu intervenciju u smislu liječenja, protetike ..."]
[7,"PRAVOBRANITELJ ZA OSOBE S INVALIDITETOM","Nacionalni preventivni program zaštite oralnog zdravlja za razdoblje od 2025. do 2027. godine,\n3.1.2. Promocija i zaštita oralnog zdravlja osoba s invaliditetom i djece s teškoćama u razvoju","Podržavamo ciljeve Nacionalnog programa za jačanje preventivnih mjera, rano dijagnosticiranje liječenje oralnih bolesti, preventivne preglede, edukaciju i promicanje zdravih navika. U tom smislu istaknuli bi i važnost pravovremenog dobivanja stomatoloških usluge za djecu s teškoćama u razvoju i osoba s invaliditetom na području Republike Hrvatske. Stomatološke usluge pružaju se samo u većim regionalnim centrima, odnosno Kliničkim bolničkim centrima koji nisu dovoljno kadrovski ili/i prostorno osnaženi, a kod pojedinih su prisutni su i problemi s instrumentima/opremom za rad. S obzirom na navedeno, a na temelju obraćanja roditelja djece s teškoćama u razvoju i osoba s invaliditetom saznajemo kako se roditelji sve češće obraćaju Kliničkom bolničkom centru u Zagrebu. Navedeno s jedne strane ima za posljedicu nemogućnost pravovremene obrade velikog broja zahtjeva za dobivanjem usluge, ali djeluje otegotno i na obitelj. Naime, roditelji djece s teškoćama u razvoju i sama djeca, pogotovo iz udaljenijih područja nalaze se u izrazito nepovoljnijem položaju. Osim što je potrebno dobiti termin za pregled/uslugu u KBC-u Zagreb, potrebno je organizirati putovanje, primjerice iz južnih dijelova Hrvatske, što iziskuje značajne troškove za obitelj. Ponekad navedeno znači da je potrebno osigurati i smještaj u Zagrebu, a to opet ima za posljedicu da se dijete s teškoćama, primjerice autizmom, treba naviknuti na novu okolinu što može biti zahtjevno kako za djecu tako i za roditelje/skrbnike. \n\nStoga smatramo kako je potrebno osnažiti regionalne kliničke bolničke centre kadrovski i prostorno, ali je ujedno potrebno i osuvremeniti stomatološke instrumente/opremu  kako bi zdravstvene ustanove mogle pravovremeno pružiti stomatološku skrb ovisno o aktualnom zdravstvenom stanju zuba djeteta s teškoćama u razvoju ili osobe s invaliditetom (vađenje zuba treba biti posljednja opcija). Samim time usluga bi bila pružena bliže mjestu gdje obitelj stanuje što je u skladu i s čl. 25. Konvencije o pravima osoba s invaliditetom. Mišljenja smo da je edukacija i podizanje svijesti o oralnom zdravlju općenito od velike važnosti, pogotovo ukoliko je prisutan invaliditet koji iziskuje još i specifičan pristup zdravstvenog osoblja u pružanju usluga ovisno o vrsti i težini invaliditeta. Roditelji djece s teškoćama u razvoju kao i same osobe s invaliditetom, također, moraju raspolagati informacijama i biti educirani na koji je način najbolje zaštiti oralno zdravlje kako bi se preveniralo/usporilo daljnje oštećenje zuba. \n\nS obzirom na potrebe predlažemo i osiguravanje mobilnih timova za osobe s težim oblikom invaliditeta, pogotovo u ruralnim područjima, gdje je zdravstvena zaštita manje dostupna. Takva mogućnost uveliko bi olakšala dostupnost stomatološke usluge te pravovremeno saniranje zubi."]